Jean-Luc Mélenchon

Jean-Luc Mélenchon (f. 19. ágúst 1951) er franskur stjórnmálamaður og formaður vinstriflokksins Óbugaðs Frakklands (franska: La France insoumise eða FI).

Mélenchon gekk í franska Sósíalistaflokkinn árið 1976. Hann var kjörinn í sveitarstjórn Massy árið 1983, héraðsstjórn Essonne árið 1985 og á franska þingið árið 1986. Hann var menntamálaráðherra Frakklands frá 2000 til 2002 í ríkisstjórn Lionels Jospin.

Mélenchon var meðlimur í vinstri væng Sósíalistaflokksins þar til á flokksþingi flokksins í Reims árið 2008. Á þinginu lýsti Mélenchon því yfir að hann hyggðist segja sig úr flokknum og stofna sinn eigin flokk, Vinstriflokkinn (franska: Parti de gauche eða PG). Mélenchon var meðformaður Vinstriflokksins til ársins 2014. 

Mélenchon var kjörinn á Evrópuþingið fyrir Vinstrifylkinguna (franska: Front de gauche), kosningabandalag Vinstriflokksins og Kommúnistaflokksins, og endurkjörinn árið 2014. Mélenchon bauð sig fram til forseta fyrir Vinstrifylkinguna árið 2012 og lenti í fjórða sæti í fyrstu umferð, með 11,10% atkvæða. Árið 2016 stofnaði Mélenchon flokkinn Óbugað Frakkland og bauð sig fram til forseta á ný. Hann hlaut 19,58% atkvæða og lenti aftur í fjórða sæti í fyrri umferðinni.

Eftir kosningarnar var Mélenchon kjörinn á franska þingið fyrir fjórða kjördæmi Bouches-du-RhôneÉlections législatives de 2017, interieur.gouv.fr og gerðist leiðtogi nýs þingflokks Óbugaðs Frakklands. Hann hefur verið áberandi rödd í stjórnarandstöðunni gegn Emmanuel Macron Frakklandsforseta.

Í desember árið 2019 var Mélenchon dæmdur í þriggja mánaða skilorðsbundið fangelsi fyrir að ógna fulltrúum yfirvalda sem höfðu verið að rannsaka styrktargreiðslur til hans. Hann var jafnframt sektaður um átta þúsund evrur. 

Mélenchon bauð sig aftur fram í forsetakosningum Frakklands árið 2022. Hann lenti í þriðja sæti í fyrri umferð kosninganna þann 10. apríl á eftir Emmanuel Macron og Marine Le Pen, með 22 prósent atkvæða. 

Í þingkosningum sem haldnar voru árið 2024 leiddu Mélenchon og flokkur hans Nýju alþýðufylkinguna (fr. Nouveau front populaire), breitt kosningabandalag vinstriflokka. Bandalagið lenti í öðru sæti á eftir frönsku Þjóðfylkingunni í fyrri umferð kosninganna en lenti óvænt í fyrsta sæti í seinni umferðinni, sem haldin var þann 7. júlí.

Tilvísanir

Flokkur:Evrópuþingmenn
Flokkur:Frambjóðendur til embættis forseta Frakklands
Flokkur:Franskir stjórnmálamenn